Vlieërfees die naweek in Muizenberg gevier | Netwerk24
Deur Warda Meyer 23 Oktober 2019 16:01
Kinders het Woensdag op die Heideveld-sportgrond saamgedrom om die verskillende kleurvolle vlieërs te sien. Foto: Jaco Marais
Vlieërs kom van dwarsoor die wêreld en die organiseerders hou duim vas vir gunstige wind en weer vir die naweek se 25ste Kaapstadse Internasionale Vlieërfees. Dit word beskou as een van Afrika se grootste en oudste feeste vir geestesgesondheid.
Vlieërs uit sewe lande – Bulgarye, Engeland, Duitsland, Italië, Nederland, Turkye en Suid-Afrika – het in die Kaap aangekom ter ondersteuning van Cape Mental Health, 'n geestesgesondheidsorganisasie sonder winsbejag, om bewustheid te skep oor die voorkoming van selfdood.
Die 25ste viering het Woensdag amptelik in Heideveld afgeskop waar kinders op die plaaslike sportgrond saamgedrom het om die verskillende kleurvolle vlieërs te sien.
Die fees, wat Saterdag en Sondag gehou word, lok jaarliks geesdriftiges van oor die wêreld heen.
Geld wat met die fees ingesamel word, is ten bate van Cape Mental Health.
Die geld word gebruik om dienste te lewer aan volwassenes en kinders in veral minderbevoorregte gemeenskappe.
Vlieërs uit sewe lande sal te sien wees op die 25ste Kaapstadse Internasionale Vlieërfees wat die naweek in Muizenberg gehou word. Foto: Jaco Marais
Wat is dit? 'n Voël, 'n vliegtuig of 'n vlieër? Kinders leer Woensdag vlieërs van oor die wêreld heen van nader ken op die Heideveld-sportgrond. Foto: Jaco Marais
Nog een van die vlieërs wat die naweek op die 25ste Kaapstadse Internasionale Vlieërfees te sien sal wees.Foto: Jaco Marais